EFF ontken hy finansier #OccupyLuthuliHouse-veldtogMK-veterane by die #OccupyLuthuliHouse-veldtog op 5 September 2016 (Foto: @eNCA, Twitter) Dali Mpofu, voorsitter van die Ekonomiese Vryheidsvegters (EFF), het Maandag bewerings deur die ANC-jeugliga ontken dat hy agter die #OccupyLuthuliHouse-veldtog sit en R5 miljoen aan die organiseerders gegee het wat hy van Amerika ontvang het. “Ek het nog nooit eers gehoor van [ANC-jeugliga-sekretaris Njabulo] Nzuza tot vanoggend nie,” het Mpofu aan verslaggewers in Johannesburg gesê. “Die ANC moet ophou om sondebokke, derde magte en spoke te soek. Die probleem lê binne die ANC, hy is verwerp, nie deur ons nie, maar die mense van Suid-Afrika.” Nzuza het vroeër aan PowerFM gesê Mpofu het R5 miljoen, wat hy van die VSA ontvang het, aan die organiseerders gegee om pres. Jacob Zuma en die hele nasionale uitvoerende komitee van die ANC te versoek om te bedank. Die #OccupyLuthuliHouse-betogers het Maandag ŉ blok van die ANC se hoofkantoor vergader om ŉ memorandum van griewe teen die regerende party se leierskap te oorhandig. Lede van die Umkhonto weSizwe-vereniging vir militêre veterane en die ANC-jeugliga, wat onderneem het om die hoofkantoor teen betogers te beskerm, het opgedaag en voor die gebou revolusionêre liedere gesing wat Zuma se lof besing. Die MK-veterane het die pad na Luthuli House versper om die betogers te verhoed om die memorandum te oorhandig. Mpofu het gesê die ANC voer met homself oorlog. “Sy leiers veroordeel daagliks mekaar se uitlatings. Dit is in algehele wanorde. Vryheidsbewegings sterf op dieselfde manier wat die ANC sterf deur van propaganda-instrumente gebruik te maak, soos uitlatings dat hy sal regeer tot Jesus terugkom en so aan. Dan gryp hulle die staat en dan begin die staat verval – tot op ŉ punt waar jy nou kan sien hoe MK-lede party-lede aanval,” het hy bygevoeg. Lees alle vorige berigte oor #OccupyLuthuliHouse op Maroela Media.